**ปัจจัยการบริหารที่ส่งผลต่อประสิทธิผลการดำเนินงานกิจการนักเรียน**

**ในโรงเรียนสังกัดสำนักงานเขตพื้นที่การศึกษามัธยมศึกษาสกลนคร**

**Administrative Factors Affecting the Effectiveness of Student Affairs of Schools under the Secondary Educational Service Area Office Sakon Nakhon**

1สุกัญญา นามธรรม

2ดร.เยาวลักษณ์ สุตะโคตร

2รองศาสตราจารย์ ดร.ศิกานต์ เพียรธัญญกรณ์

**บทคัดย่อ**

การวิจัยครั้งนี้มีความมุ่งหมายเพื่อศึกษา เปรียบเทียบ และหาความสัมพันธ์ระหว่างปัจจัยการบริหารในโรงเรียนกับประสิทธิผลการดำเนินงานกิจการนักเรียนในโรงเรียนสังกัดสำนักงานเขตพื้นที่การศึกษามัธยมศึกษาสกลนคร

ตามความคิดเห็นของผู้บริหารสถานศึกษา ครูผู้สอนที่รับผิดชอบงานกิจการนักเรียน และครูผู้สอนที่ไม่ได้รับผิดชอบงานกิจการนักเรียน จำแนกตามสถานภาพการดำรงตำแหน่ง และขนาดของโรงเรียนที่ต่างกัน ศึกษาอำนาจพยากรณ์และแนวทางการพัฒนาปัจจัยการบริหารที่ส่งผลต่อประสิทธิผลการดำเนินงานกิจการนักเรียนโรงเรียนสังกัดสำนักงานเขตพื้นที่การศึกษามัธยมศึกษาสกลนคร กลุ่มตัวอย่างที่ใช้ในการวิจัยในครั้งนี้ ประกอบด้วย ผู้บริหารสถานศึกษา ครูผู้สอนที่รับผิดชอบงานกิจการนักเรียน และครูผู้สอนที่ไม่ได้รับผิดชอบงานกิจการนักเรียนในโรงเรียนสังกัดสำนักงานเขตพื้นที่การศึกษามัธยมศึกษาสกลนคร จำนวน 339 คน จำแนกเป็น ผู้บริหารสถานศึกษา จำนวน 98 คน ครูผู้สอนที่รับผิดชอบงานกิจการนักเรียน จำนวน 98 คน และครูผู้สอนที่ไม่ได้รับผิดชอบงานกิจการนักเรียน จำนวน 143 คน การกำหนดขนาดของกลุ่มตัวอย่างใช้ตารางของ Krejcie and Morgan และเลือกกลุ่มตัวอย่างด้วยวิธีสุ่มแบบแบ่งชั้น (Stratified random sampling) โดยเลือกโรงเรียนทุกโรงเรียนเป็นหน่วยการสุ่ม เครื่องมือที่ใช้ในการเก็บรวบรวมข้อมูลเป็นแบบสอบถามมาตราส่วนประมาณค่า 5 ระดับ ประกอบด้วย แบบสอบถามเกี่ยวกับปัจจัยการบริหารในโรงเรียน มีค่าอำนาจจำแนก

อยู่ระหว่าง 0.657-0.877 มีค่าความเชื่อมั่นเท่ากับ 0.983 และแบบสอบถามเกี่ยวกับประสิทธิผลการดำเนินงานกิจการนักเรียนในโรงเรียน มีค่าอำนาจจำแนกอยู่ระหว่าง 0.298-0.904 มีค่าความเชื่อมั่นเท่ากับ 0.97 สถิติที่ใช้ในการวิเคราะห์ข้อมูล ได้แก่ ร้อยละ ค่าเฉลี่ย ส่วนเบี่ยงเบนมาตรฐาน การทดสอบเอฟ (F-test) การวิเคราะห์ความแปรปรวนทางเดียว (One way ANOVA) ค่าสัมประสิทธิ์สหสัมพันธ์อย่างง่ายของเพียร์สัน (Pearson Product-Moment Correlation Coefficient) และการวิเคราะห์การถดถอยพหุคูณแต่ละขั้นตอน (Stepwise Multiple Regression analysis)

 ผลการวิจัยพบว่า

 1. ปัจจัยการบริหารในโรงเรียน โดยรวมอยู่ในระดับมาก

 2. ประสิทธิผลการดำเนินงานกิจการนักเรียนในโรงเรียน โดยรวมอยู่ในระดับมาก

 3. ปัจจัยการบริหารในโรงเรียน จำแนกตามสถานภาพการดำรงตำแหน่ง โดยรวม แตกต่างกัน

อย่างมีนัยสำคัญทางสถิติที่ระดับ .01 แต่จำแนกตามขนาดของโรงเรียน โดยรวม ไม่แตกต่างกัน

 4. ประสิทธิผลการดำเนินงานกิจการนักเรียนในโรงเรียน จำแนกตามสถานภาพการดำรงตำแหน่ง และขนาดของโรงเรียน โดยรวม แตกต่างกันอย่างมีนัยสำคัญทางสถิติที่ระดับ .01

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1 นักศึกษาหลักสูตรครุศาสตรมหาบัณฑิต สาขาวิชาการบริหารการศึกษา มหาวิทยาลัยราชภัฏสกลนคร

2 อาจารย์ประจำหลักสูตรครุศาสตรมหาบัณฑิต สาขาการบริหารการศึกษา มหาวิทยาลัยราชภัฏสกลนคร

 5. ปัจจัยการบริหารในโรงเรียน และประสิทธิผลการดำเนินงานกิจการนักเรียนในโรงเรียน

มีความสัมพันธ์กันทางบวก อยู่ในระดับสูง อย่างมีนัยสำคัญทางสถิติที่ระดับ .01

 6. ปัจจัยการบริหารในโรงเรียนที่สามารถพยากรณ์ประสิทธิผลการดำเนินงานกิจการนักเรียน

ในโรงเรียน อย่างมีนัยสำคัญทางสถิติที่ระดับ .01 จำนวน 4 ด้าน ได้แก่ ด้านงบประมาณ ด้านโครงสร้างการบริหารงานกิจการนักเรียน ด้านภาวะผู้นำของผู้บริหาร และด้านบุคลากร

 7. แนวทางการพัฒนาปัจจัยทางการบริหารที่ส่งผลต่อประสิทธิผลงานกิจการนักเรียนของโรงเรียน ประกอบด้วย ด้านภาวะผู้นำของผู้บริหาร โดยผู้บริหารจะต้องมีคุณธรรมจริยธรรม มีวิสัยทัศน์อันกว้างไกล ด้านโครงสร้างการบริหารงานกิจการนักเรียน โดยกำหนดขอบข่ายโครงสร้างการบริหารงานอย่างชัดเจน วางงานให้เหมาะสมกับคน ด้านบุคลากร โดยจัดบุคลากรให้เพียงพอต่อภาระงานและเหมาะสมกับงาน ด้านงบประมาณ โดยจัดสรรงบประมาณ

ให้เพียงพอและเหมาะสม สนับสนุนสิ่งที่จำเป็นในการปฏิบัติงาน

**คำสำคัญ:** ปัจจัยการบริหาร, ประสิทธิผลการดำเนินงานกิจการนักเรียน

**ABSTRACT**

 The purposes of this research were: to investigate, compare, and identify the relationship between school administrative factors and the effectiveness of student affairs of Schools under the Secondary Educational Service Area Office Sakon Nakhon, as perceived by school administrators, teachers in charge of student affairs, and teachers not charge of student affairs classified by positions, and school sizes, to investigate the predictive power and to establish guidelines for developing school administrative factors affecting the effectiveness of student affairs in schools under Sakon Nakhon Secondary Education Service Area Office. The samples consisted of school administrators, heads of student affairs, and teachers of Schools under the Secondary Educational Service Area Office Sakon Nakhon, yielding a total of 339 participants, including 98 school administrators, 98 teachers in charge of student affairs, and 143 teachers not charge of student affairs. The sample size was determined by using Krejcie and Morgan’s table. Stratified random sampling was used to select the sample group from all schools as a random unit. The tools for data collection were two sets of 5-rating scale questionnaires consisting of school administrative factors with the discriminative power ranging from 0.657 to 0.877 and the reliability of 0.983, and the effectiveness of student affairs with the discriminative power ranging from 0.298 to 0.904 and the reliability of 0.97. Statistics for data analysis were percentage, mean, standard deviation, One-Way ANOVA, Pearson’s Product–Moment Correlation Coefficient, and Stepwise Multiple Regression Analysis.

 The findings were as follows:

 1. The school administrative factors were overall at a high level.

 2. The effectiveness of student affairs in schools was overall at a high level.

 3. The school administrative factors as perceived by participants classified by positions in overall were different at the .01 level of significance, whereas in terms of school sizes, overall, there were no differences.

 4. The effectiveness of student affairs as perceived by participants classified by positions and school sizes in overall were different at the .01 level of significance.

 5. The school administrative factors and the effectiveness of student affairs were positively correlated at a high level with the .01 level of significance.

 6. The school administrative factors could predict the effectiveness of student affairs of schools at the .01 level of significance, covering four aspects, namely budget, student affairs administration structure, leadership of administrators, and personnel.

 7. The guidelines for developing school administrative factors affecting the effectiveness of student affairs of schools consisted of: Leadership of Administrators. Administrators must have morals, ethics and vision; Student affairs administration structure. Clearly define the scope of the management structure and place the work appropriately for the people; Personnel. Administrators should select qualified personnel to perform student affairs duties and enough for the job; Budget. Administrators should allocate sufficient budget and support what is needed to do the job.

**Keywords:** Administrative Factors, Effectiveness of Student Affairs

**1. บทนำ**

โรงเรียนเป็นหน่วยงานหนึ่งของกระทรวงศึกษาธิการ ที่มีหน้าที่จัดการเรียนการสอนให้แก่เยาวชน ซึ่งการจัดการศึกษาในโรงเรียนที่จัดการศึกษาในระดับมัธยมศึกษาตอนต้นและมัธยมศึกษาตอนปลาย มีความสำคัญอย่างยิ่งเพราะ

มีความมุ่งหมายให้ผู้เรียนได้รับการศึกษาในระดับนี้เป็นอย่างดี มีรากฐานความรู้ในด้านวิชาการและวิชาชีพเพียงพอที่จะใช้ในการประกอบอาชีพได้อย่างมีประสิทธิภาพ บุคคลเหล่านี้จะเป็นกำลังสำคัญในการพัฒนาประเทศชาติให้เจริญก้าวหน้า โรงเรียนที่จัดการเรียนการศึกษาในระดับมัธยมศึกษาตอนต้นและมัธยมศึกษาตอนปลาย จึงเป็นสถาบันทางการศึกษาที่วางรากฐานความคิดและความประพฤติของวัยรุ่น ปลูกฝังคุณธรรม จริยธรรม ให้เป็นพลเมืองที่ดีของประเทศชาติ

งานกิจการนักเรียนเป็นงานหนึ่งของการบริหารโรงเรียนที่มีความสำคัญในการส่งเสริมและปรับปรุงพฤติกรรมของนักเรียนให้มีความประพฤติดี มีคุณธรรม จริยธรรม และมีระเบียบวินัย พร้อมที่จะเป็นพลเมืองที่ดีของประเทศชาติต่อไปในอนาคต โดยงานกิจการนักเรียนมีขอบข่ายงาน ดังนี้ 1) การวางแผนงานกิจการนักเรียน 2) การบริหารงานกิจการนักเรียน 3) การส่งเสริมพัฒนาให้นักเรียนมีวินัย คุณธรรม จริยธรรม 4) การดำเนินงานระบบดูแลช่วยเหลือนักเรียน 5) การดำเนินการส่งเสริมประชาธิปไตยในโรงเรียน และ 6) การประเมินผลการดำเนินงานกิจการนักเรียน (สำนักงานคณะกรรมการการศึกษาขั้นพื้นฐาน, 2563, หน้า 3) ซึ่งงานกิจการนักเรียนจะมีประสิทธิผลได้นั้นจะต้องเกิดจากกระบวนการบริหารที่ดี มีปัจจัยทางการบริหารสนับสนุนการดำเนินงาน การดำเนินงานกิจการนักเรียนของโรงเรียนจึงจะเป็นไปอย่างมีประสิทธิภาพและเกิดประสิทธิผล สามารถพัฒนานักเรียนให้สามารถดำรงตนอยู่ในสังคมได้อย่างเป็นสุขอย่างยั่งยืนต่อไป

ผู้วิจัยในฐานะเป็นบุคลากรที่ได้รับมอบหมายหน้าที่พิเศษที่นอกเหนือจากการจัดการเรียนการสอนในรายวิชาจากสถานศึกษาให้รับผิดชอบงานกิจการนักเรียนของโรงเรียนสว่างแดนดิน สังกัดสำนักงานเขตพื้นที่การศึกษามัธยมศึกษาสกลนคร มีความสนใจที่จะศึกษาปัจจัยการบริหารในด้านใดบ้างที่ส่งผลต่อประสิทธิผลการดำเนินงานกิจการนักเรียนในโรงเรียนสังกัดสำนักงานเขตพื้นที่การศึกษามัธยมศึกษาสกลนคร เพื่อนำผลการศึกษาไปเป็นแนวทางในการพัฒนาการดำเนินงานกิจการนักเรียนในโรงเรียนสังกัดสำนักงานเขตพื้นที่การศึกษามัธยมศึกษาสกลนคร ให้มีประสิทธิผลตามมาตรฐานการปฏิบัติงานโรงเรียนมัธยมศึกษา พ.ศ. 2560 (ปรับปรุง 2562) และอีกทั้งเพื่อเป็นสารสนเทศให้กับผู้บริหารสถานศึกษาได้นำไปปรับประยุกต์ใช้ในการดำเนินงานกิจการนักเรียน ให้เกิดประโยชน์สูงสุดต่อสถานศึกษาสืบไป

**2. วัตถุประสงค์ของการวิจัย**

 1. เพื่อศึกษาปัจจัยการบริหารในโรงเรียนสังกัดสำนักงานเขตพื้นที่การศึกษามัธยมศึกษาสกลนคร ตามความเห็นของผู้บริหารสถานศึกษา ครูผู้สอนที่รับผิดชอบงานกิจการนักเรียน และครูผู้สอนที่ไม่ได้รับผิดชอบงานกิจการนักเรียน

 2. เพื่อศึกษาระดับประสิทธิผลการดำเนินงานกิจการนักเรียนในโรงเรียนสังกัดสำนักงานเขตพื้นที่การศึกษามัธยมศึกษาสกลนคร ตามความเห็นของผู้บริหารสถานศึกษา ครูผู้สอนที่รับผิดชอบงานกิจการนักเรียน และครูผู้สอนที่ไม่ได้รับผิดชอบงานกิจการนักเรียน

 3. เพื่อเปรียบเทียบปัจจัยการบริหารในโรงเรียนสังกัดสำนักงานเขตพื้นที่การศึกษามัธยมศึกษาสกลนคร ตามความเห็นของผู้บริหารสถานศึกษา ครูผู้สอนที่รับผิดชอบงานกิจการนักเรียน และครูผู้สอนที่ไม่ได้รับผิดชอบงานกิจการนักเรียน จำแนกตามสถานภาพการดำรงตำแหน่งและขนาดของโรงเรียนที่แตกต่างกัน

 4. เพื่อเปรียบเทียบประสิทธิผลการดำเนินงานกิจการนักเรียนในโรงเรียนสังกัดสำนักงานเขตพื้นที่การศึกษามัธยมศึกษาสกลนคร ตามความเห็นของผู้บริหารสถานศึกษา ครูผู้สอนที่รับผิดชอบงานกิจการนักเรียน และครูผู้สอนที่ไม่ได้รับผิดชอบงานกิจการนักเรียน จำแนกตามสถานภาพการดำรงตำแหน่งและขนาดของโรงเรียนที่แตกต่างกัน

 5. เพื่อศึกษาความสัมพันธ์ของปัจจัยการบริหารกับประสิทธิผลการดำเนินงานกิจการนักเรียนในโรงเรียนสังกัดสำนักงานเขตพื้นที่การศึกษามัธยมศึกษาสกลนคร ตามความเห็นของผู้บริหารสถานศึกษา ครูผู้สอนที่รับผิดชอบงานกิจการนักเรียน และครูผู้สอนที่ไม่ได้รับผิดชอบงานกิจการนักเรียน

 6. เพื่อศึกษาปัจจัยการบริหารที่มีอำนาจพยากรณ์ประสิทธิผลการดำเนินงานกิจการนักเรียนในโรงเรียนสังกัดสำนักงานเขตพื้นที่การศึกษามัธยมศึกษาสกลนคร ตามความเห็นของผู้บริหารสถานศึกษา ครูผู้สอนที่รับผิดชอบงานกิจการนักเรียน และครูผู้สอนที่ไม่ได้รับผิดชอบงานกิจการนักเรียน

 7. เพื่อศึกษาแนวทางในการพัฒนาตัวแปรพยากรณ์ที่ดี ที่ส่งผลต่อประสิทธิผลการดำเนินงานกิจการนักเรียนในโรงเรียนสังกัดสำนักงานเขตพื้นที่การศึกษามัธยมศึกษาสกลนคร

**3. แนวคิด ทฤษฎี และงานวิจัยที่เกี่ยวข้อง**

ในการวิจัยเกี่ยวกับปัจจัยการบริหารที่ส่งผลต่อประสิทธิผลการดำเนินงานกิจการนักเรียน ในโรงเรียนสังกัดสำนักงานเขตพื้นที่การศึกษามัธยมศึกษาสกลนคร ผู้วิจัยได้กำหนดกรอบแนวคิดปัจจัยการบริหารที่ส่งผลต่อประสิทธิผลการดำเนินงานกิจการนักเรียน 7 ด้าน คือ 1) ภาวะผู้นำของผู้บริหาร 2) บรรยากาศและวัฒนธรรมในการบริหารงานกิจการนักเรียน 3) โครงสร้างการบริหารงานกิจการนักเรียน 4) การจูงใจ 5) เทคโนโลยีสารสนเทศเพื่อการบริหาร 6) บุคลากร และ 7) งบประมาณ ซึ่งได้สังเคราะห์เอกสารทางวิชาการและงานวิจัยที่เกี่ยวข้องกับปัจจัยการบริหารที่ส่งผล

ต่อประสิทธิผลการดำเนินงานกิจการนักเรียนของ ทรงพล ศรีนวล (2558) นิพนธ์ กินาวงศ์ (2559) บุญส่ง เจริญศรี (2559) บัญชา ศิริเรืองชัย (2559) ราตรี สอนดี (2559) สุพรรณณิการ์ บุญเกื้อ (2559) สำนักงานคณะกรรมการการศึกษาขั้นพื้นฐาน (2559) สำรวม คงสืบชาติ (2559) นิษฐ์อติกานต์ ดาราพันธุ์ (2560) เมรินทกาล พัฒนทรัพย์ (2560) ประยงค์ ศรีโทมี (2561) ยุทธนา ช่อมะลิ (2563) Likert (1961) และประสิทธิผลการดำเนินงานกิจการนักเรียน 6 ด้าน คือ 1) การวางแผนงานกิจการนักเรียน 2) การบริหารงานกิจการนักเรียน 3) การส่งเสริมพัฒนาให้นักเรียนมีวินัย คุณธรรม จริยธรรม 4) การดำเนินงานระบบดูแลช่วยเหลือนักเรียน 5) การดำเนินการส่งเสริมประชาธิปไตยในโรงเรียน 6) การประเมินผลการดำเนินงานกิจการนักเรียน ซึ่งผู้วิจัยได้ยึดสำนักงานคณะกรรมการการศึกษาขั้นพื้นฐาน (ปรับปรุง พ.ศ. 2560) ตามมาตรฐานการปฏิบัติงานกิจการนักเรียนสำหรับโรงเรียนมัธยมศึกษา

**4. กรอบแนวคิดการวิจัย**

**ตัวแปรอิสระ ตัวแปรตาม**

1. สถานภาพการดำรงตำแหน่ง

 1.1 ผู้บริหารสถานศึกษา

 1.2 ครูผู้สอนที่รับผิดชอบงานกิจการนักเรียน

 1.3 ครูผู้สอนที่ไม่ได้รับผิดชอบงานกิจการนักเรียน

2. ขนาดโรงเรียน

 2.1 โรงเรียนขนาดเล็ก

 2.2 โรงเรียนขนาดกลาง

 2.3 โรงเรียนขนาดใหญ่/ใหญ่

 พิเศษ

1. ปัจจัยการบริหาร

 1.1 ภาวะผู้นำของผู้บริหาร

 1.2 บรรยากาศและวัฒนธรรมในการบริหารงานกิจการนักเรียน

 1.3 โครงสร้างการบริหารงานกิจการนักเรียน

 1.4 การจูงใจ

 1.5 เทคโนโลยีสารสนเทศเพื่อการบริหาร

 1.6 บุคลากร

 1.7 งบประมาณ

2. ประสิทธิผลการดำเนินงานกิจการนักเรียน

 2.1 การวางแผนงานกิจการนักเรียน

 2.2 การบริหารงานกิจการนักเรียน

 2.3 การส่งเสริมพัฒนาให้นักเรียนมีวินัย คุณธรรมจริยธรรม

 2.4 การดำเนินงานระบบดูแลช่วยเหลือนักเรียน

 2.5 การดำเนินการส่งเสริมประชาธิปไตยในโรงเรียน

 2.6 การประเมินผลการดำเนินงานกิจการนักเรียน

แนวทางการพัฒนาปัจจัยการบริหารที่ส่งผลต่อประสิทธิผลการดำเนินงานกิจการนักเรียนในโรงเรียน

สังกัดสำนักงานเขตพื้นที่การศึกษามัธยมศึกษาสกลนคร

**5. วิธีดำเนินการวิจัย**

**5.1 ประชากรและกลุ่มตัวอย่าง**

 ประชากรที่ใช้ในการวิจัยครั้งนี้ ได้แก่ ผู้บริหารสถานศึกษา ครูผู้สอนที่รับผิดชอบงานกิจการนักเรียน และครูผู้สอนที่ไม่ได้รับผิดชอบงานกิจการนักเรียน ในโรงเรียนสังกัดสำนักงานเขตพื้นที่การศึกษามัธยมศึกษาสกลนคร ปีการศึกษา 2564 จำนวน 2,310 คน จำแนกเป็น ผู้บริหารสถานศึกษา 131 คน ครูผู้สอนที่รับผิดชอบงานกิจการนักเรียน 283 คน และครูผู้สอนที่ไม่ได้รับผิดชอบงานกิจการนักเรียน 1,896 คน จาก 45 โรงเรียน

 กลุ่มตัวอย่างที่ใช้ในการวิจัยครั้งนี้ ได้แก่ ผู้บริหารสถานศึกษา ครูผู้สอนที่รับผิดชอบงานกิจการนักเรียน และครูผู้สอนที่ไม่ได้รับผิดชอบงานกิจการนักเรียน ในโรงเรียนสังกัดสำนักงานเขตพื้นที่การศึกษามัธยมศึกษาสกลนคร ปีการศึกษา 2564 การกำหนดขนาดของกลุ่มตัวอย่างใช้ตารางของเครจซี่และมอร์แกน (Krejcie and Morgan, 1970, pp. 607-610 อ้างถึงใน บุญชม ศรีสะอาด, 2556, หน้า 43) ในการวิจัยครั้งนี้ใช้กลุ่มตัวอย่างจำนวน 339 คน จำแนกเป็นผู้บริหารสถานศึกษา จำนวน 98 คน ครูผู้สอนที่รับผิดชอบงานกิจการนักเรียน จำนวน 98 คน และครูผู้สอนที่ไม่ได้รับผิดชอบงานกิจการนักเรียน จำนวน 143 คน จาก 45 โรงเรียน วิธีสุ่มตัวอย่างใช้การสุ่มตัวอย่างแบบแบ่งชั้น (Stratified random sampling) โดยเลือกโรงเรียนทุกโรงเรียนเป็นหน่วยการสุ่ม

**5.2 ระเบียบวิธีวิจัย**

 การวิจัยครั้งนี้เป็นการวิจัยเชิงสหสัมพันธ์ (Correlational Research) มุ่งปัจจัยการบริหารที่ส่งผลต่อประสิทธิผลการดำเนินงานกิจการนักเรียนในโรงเรียนสังกัดสำนักงานเขตพื้นที่การศึกษามัธยมศึกษาสกลนคร และหาแนวทางการพัฒนาปัจจัยการบริหารที่ส่งผลต่อประสิทธิผลการดำเนินงานกิจการนักเรียนในโรงเรียนสังกัดสำนักงานเขตพื้นที่การศึกษามัธยมศึกษาสกลนคร โดยใช้เครื่องมือเป็นแบบสอบถามความคิดเห็น

**5.3 เครื่องมือที่ใช้ในการวิจัย**

 เครื่องมือที่ใช้ในการวิจัยเป็นแบบสอบถามเกี่ยวกับปัจจัยการบริหารที่ส่งผลต่อประสิทธิผลการดำเนินงานกิจการนักเรียนในโรงเรียนสังกัดสำนักงานเขตพื้นที่การศึกษามัธยมศึกษาสกลนคร แบ่งเป็น
3 ตอน ได้แก่ ข้อมูลทั่วไปของผู้ตอบแบบสอบถาม ปัจจัยการบริหารในโรงเรียน และประสิทธิผลการดำเนินงานกิจการนักเรียนในโรงเรียน

**5.4 การเก็บรวบรวมข้อมูล**

 ผู้วิจัยส่งหนังสือขอความอนุเคราะห์ในการตอบแบบสอบถามพร้อมแบบสอบถาม จำนวน 339 ฉบับ

ถึงโรงเรียนในสังกัดสำนักงานเขตพื้นที่การศึกษามัธยมศึกษาสกลนคร โดยจัดส่งด้วยตนเอง ไปรษณีย์ และระบบออนไลน์ เมื่อได้แบบสอบถามกลับมาครบแล้ว ผู้วิจัยทำการตรวจสอบความสมบูรณ์ของการตอบแบบสอบถาม พบว่า แบบสอบถามทุกชุดมีคำตอบครบถ้วนสมบูรณ์ ผู้วิจัยจึงนำแบบสอบถามทุกชุดไปทำการวิเคราะห์ข้อมูล

**5.5 การวิเคราะห์ข้อมูล**

 ผู้วิจัยได้ดำเนินการวิเคราะห์ข้อมูลจากการรวบรวมข้อมูล โดยมีขั้นตอนดังนี้

 1) นำแบบสอบถามที่ได้รับกลับคืนมาทั้งหมดมาตรวจสอบความถูกต้องและ
ความสมบูรณ์ในการตอบแบบสอบถาม แล้วคัดเลือกเฉพาะฉบับที่สมบูรณ์

 2) นำแบบสอบถามที่คัดเลือกไว้มาตรวจสอบคะแนนเป็นรายข้อตามเกณฑ์ที่กำหนดไว้

 3) นำข้อมูลที่ได้มาวิเคราะห์หาค่าสถิติต่าง ๆ โดยใช้โปรแกรมคอมพิวเตอร์สำเร็จรูป

**5.6 สถิติที่ใช้ในการวิเคราะห์ข้อมูล**

 สถิติที่ใช้ในการวิเคราะห์ข้อมูล ได้แก่ ความถี่ ร้อยละ ค่าเฉลี่ย และส่วนเบี่ยงเบนมาตรฐาน การทดสอบ t-test ชนิด Independent samples การวิเคราะห์ความแปรปรวนทางเดียว (One-Way ANOVA) การวิเคราะห์ค่าสัมประสิทธิ์สหสัมพันธ์อย่างง่ายของเพียร์สัน (Pearson’s Product-Moment Correlation Coefficient) และการวิเคราะห์การถดถอยพหุคูณแต่ละขั้นตอน (Stepwise Multiple Regression Analysis)

**6. ผลการวิจัย**

 1. ปัจจัยการบริหารในโรงเรียน โดยรวมอยู่ในระดับมาก

 2. ประสิทธิผลการดำเนินงานกิจการนักเรียนในโรงเรียน โดยรวมอยู่ในระดับมาก

 3. ปัจจัยการบริหารในโรงเรียน จำแนกตามสถานภาพการดำรงตำแหน่ง โดยรวม แตกต่างกันอย่างมีนัยสำคัญทางสถิติที่ระดับ .01 แต่จำแนกตามขนาดของโรงเรียน โดยรวม ไม่แตกต่างกัน

 4. ประสิทธิผลการดำเนินงานกิจการนักเรียนในโรงเรียน จำแนกตามสถานภาพการดำรงตำแหน่ง และขนาดของโรงเรียน โดยรวม แตกต่างกันอย่างมีนัยสำคัญทางสถิติที่ระดับ .01

 5. ปัจจัยการบริหารในโรงเรียน และประสิทธิผลการดำเนินงานกิจการนักเรียนในโรงเรียน มีความสัมพันธ์กันทางบวก อยู่ในระดับสูง อย่างมีนัยสำคัญทางสถิติที่ระดับ .01

 6. ปัจจัยการบริหารในโรงเรียนสังกัดสำนักงานเขตพื้นที่การศึกษามัธยมศึกษาสกลนคร ที่นำมาวิเคราะห์จำนวน 7 ด้าน พบว่า มีจำนวน 4 ด้าน ที่สามารถพยากรณ์ประสิทธิผลการดำเนินงานกิจการนักเรียนในโรงเรียนสังกัดสำนักงานเขตพื้นที่การศึกษามัธยมศึกษาสกลนครได้ โดยมีนัยสำคัญทางสถิติที่ระดับ .01 ได้แก่ ด้านงบประมาณ (X7) ด้านโครงสร้างการบริหารงานกิจการนักเรียน (X3) ด้านภาวะผู้นำของผู้บริหาร (X1) และด้านบุคลากร (X6) ซึ่งตัวแปรทั้ง 4 ด้านนี้สามารถร่วมกันพยากรณ์ประสิทธิผลการดำเนินงานกิจการนักเรียนในโรงเรียนสังกัดสำนักงานเขตพื้นที่การศึกษามัธยมศึกษาสกลนคร ได้ร้อยละ 63.40 และมีความคลาดเคลื่อนมาตรฐานของการพยากรณ์ เท่ากับ ±0.34826 สามารถเขียนสมการวิเคราะห์การถดถอยพหุคูณในรูปคะแนนดิบ ได้ดังนี้

 Y’ = 0.892 + 0.292 X7 + 0.194 X3 + 0.153 X1 + 0.154 X6

และสามารถเขียนสมการวิเคราะห์การถดถอยในรูปคะแนนมาตรฐาน ได้ดังนี้

 Z’ = 0.330 Z7 + 0.230 Z3 + 0.176 Z1 + 0.170 Z6

 7. แนวทางการพัฒนาปัจจัยทางการบริหารที่ส่งผลต่อประสิทธิผลงานกิจการนักเรียนของโรงเรียน ประกอบด้วย ด้านภาวะผู้นำของผู้บริหาร โดยผู้บริหารจะต้องมีคุณธรรมจริยธรรม มีวิสัยทัศน์อันกว้างไกล ด้านโครงสร้างการบริหารงานกิจการนักเรียน โดยกำหนดขอบข่ายโครงสร้างการบริหารงานอย่างชัดเจน วางงานให้เหมาะสมกับคน ด้านบุคลากร โดยจัดบุคลากรให้เพียงพอต่อภาระงานและเหมาะสมกับงาน ด้านงบประมาณ โดยจัดสรรงบประมาณให้เพียงพอและเหมาะสม สนับสนุนสิ่งที่จำเป็นในการปฏิบัติงาน

**7. อภิปรายผลการวิจัย**

 1. ปัจจัยการบริหารในโรงเรียนสังกัดสำนักงานเขตพื้นที่การศึกษามัธยมศึกษาสกลนคร ตามความคิดเห็นของผู้บริหารสถานศึกษา ครูผู้สอนที่รับผิดชอบงานกิจการนักเรียน และครูผู้สอนที่ไม่ได้รับผิดชอบงานกิจการนักเรียน โดยรวมอยู่ในระดับมาก เป็นไปตามสมมติฐานที่ตั้งไว้ เมื่อพิจารณาเป็นรายด้านพบว่าอยู่ในระดับมากทุกด้าน เรียงลำดับค่าเฉลี่ยจากมากไปหาน้อย 3 ลำดับแรก คือ ด้านภาวะผู้นำของผู้บริหาร ด้านบุคลากร และด้านงบประมาณ ตามลำดับ ทั้งนี้อาจเป็นเพราะว่า โรงเรียนในสังกัดสำนักงานเขตพื้นที่การศึกษามัธยมศึกษาสกลนคร มุ่งพัฒนาสู่ความเป็นเลิศ

มีคุณภาพตามเกณฑ์มาตรฐานของสำนักงานคณะกรรมการการศึกษาขั้นพื้นฐาน ผู้บริหารจึงต้องส่งเสริม สนับสนุน พัฒนา ปัจจัยการบริหารด้านต่าง ๆ เพื่อให้การบริหารโรงเรียนเป็นไปอย่างมีประสิทธิภาพและประสิทธิผล สอดคล้อง

กับผลการวิจัยของ ประยงค์ ศรีโทมี (2561, บทคัดย่อ) ที่ทำการวิจัยเรื่อง ปัจจัยทางการบริหารที่ส่งผลต่อประสิทธิผล

การจัดการศึกษาของโรงเรียน ในสังกัดสำนักงานเขตพื้นที่การศึกษามัธยมศึกษา เขต 20 พบว่า ปัจจัยทางการบริหาร

ของโรงเรียน โดยรวมและรายด้านอยู่ในระดับมาก

2. ประสิทธิผลการดำเนินงานกิจการนักเรียนในโรงเรียนสังกัดสำนักงานเขตพื้นที่การศึกษามัธยมศึกษาสกลนคร ตามความคิดเห็นของผู้บริหารสถานศึกษา ครูผู้สอนที่รับผิดชอบงานกิจการนักเรียน และครูผู้สอนที่ไม่ได้รับผิดชอบ

งานกิจการนักเรียน โดยรวมอยู่ในระดับมาก เป็นไปตามสมมติฐานที่ตั้งไว้ เมื่อพิจารณาเป็นรายด้าน พบว่า อยู่ในระดับมากทุกด้าน เรียงลำดับค่าเฉลี่ยจากมากไปหาน้อย 3 ลำดับแรก คือ ด้านการส่งเสริมประชาธิปไตยในโรงเรียน ด้านการส่งเสริมพัฒนาให้นักเรียนมีวินัย คุณธรรม จริยธรรม และด้านการบริหารงานกิจการนักเรียน ทั้งนี้อาจเป็นเพราะว่า โรงเรียนในสังกัดสำนักงานเขตพื้นที่การศึกษามัธยมศึกษาสกลนคร มีการดำเนินงานกิจการนักเรียนตามมาตรฐานการปฏิบัติงานโรงเรียนมัธยมศึกษา พ.ศ. 2560 (ปรับปรุง พ.ศ. 2562) มีระบบการดูแลช่วยเหลือนักเรียนอย่างเป็นรูปธรรมและมีประสิทธิภาพ มีการจัดทำข้อมูลสารสนเทศของผู้เรียนเป็นปัจจุบัน มีการวางแผนและการบริหารจัดการอย่างมีประสิทธิภาพ สอดคล้องกับผลการวิจัยของ นีรนุช ชัยบิน (2561, บทคัดย่อ) ได้ทำการวิจัยเรื่อง ปัจจัยทางการบริหารที่ส่งผลต่อประสิทธิผลการดำเนินงานกิจกรรมส่งเสริมและสนับสนุนประชาธิปไตยในโรงเรียน สังกัดสำนักงานเขตพื้นที่การศึกษามัธยมศึกษา เขต 20 พบว่า ประสิทธิผลการดำเนินงานกิจกรรมส่งเสริมและสนับสนุนประชาธิปไตยในโรงเรียน ตามความคิดเห็นของผู้บริหารสถานศึกษาและครูผู้สอน โดยรวมอยู่ในระดับมาก

3. ปัจจัยการบริหารในโรงเรียนสังกัดสำนักงานเขตพื้นที่การศึกษามัธยมศึกษาสกลนคร ตามความคิดเห็น

ของตามความคิดเห็นของผู้บริหารสถานศึกษา ครูผู้สอนที่รับผิดชอบงานกิจการนักเรียน และครูผู้สอนที่ไม่ได้รับผิดชอบงานกิจการนักเรียน จำแนกตามสถานภาพการดำรงตำแหน่ง และขนาดของโรงเรียน พบว่า

 3.1 ปัจจัยการบริหารในโรงเรียนสังกัดสำนักงานเขตพื้นที่การศึกษามัธยมศึกษาสกลนคร ตามความคิดเห็นของตามความคิดเห็นของผู้บริหารสถานศึกษา ครูผู้สอนที่รับผิดชอบงานกิจการนักเรียน และครูผู้สอนที่ไม่ได้รับผิดชอบงานกิจการนักเรียน จำแนกตามสถานภาพการดำรงตำแหน่ง โดยรวม แตกต่างกันอย่างมีนัยสำคัญทางสถิติที่ระดับ .05 เป็นไปตามสมมติฐานที่ตั้งไว้ เมื่อพิจารณาเป็นรายด้าน พบว่า แตกต่างกันอย่างมีนัยสำคัญทางสถิติที่ระดับ .01 จำนวน 1 ด้าน ได้แก่ ด้านการจูงใจ และแตกต่างกันอย่างมีนัยสำคัญทางสถิติที่ระดับ .05 จำนวน 3 ด้าน ได้แก่ ด้านภาวะผู้นำของผู้บริหาร ด้านบุคลากร และด้านงบประมาณ โดยผู้บริหารสถานศึกษามีความคิดเห็นเกี่ยวกับปัจจัยการบริหารในโรงเรียนทั้งโดยรวมและรายด้านมากกว่าครูผู้สอนที่ไม่ได้รับผิดชอบงานกิจการนักเรียน ทั้งนี้อาจเป็นเพราะว่า ผู้บริหารสถานศึกษาเป็นผู้นำขององค์กรที่จะต้องรับผิดชอบในการบริหารโรงเรียนให้เป็นไปตามเป้าหมาย กำกับดูแลการปฏิบัติงานของบุคลากรในกลุ่มงานต่าง ๆ ในโรงเรียนให้เป็นไปด้วยความเรียบร้อย มีประสิทธิภาพและประสิทธิผล ซึ่งผู้บริหารจะต้องทราบถึงการปฏิบัติงานทุกงานในโรงเรียน รวมถึงงานกิจการนักเรียน ส่วนครูผู้สอนที่ไม่ได้รับผิดชอบงานกิจการนักเรียนก็จะปฏิบัติงานอื่น ๆ ตามที่ได้รับมอบหมายเท่านั้น จึงทำให้มีความคิดเห็นที่แตกต่างกัน สอดคล้องกับผลการวิจัยของ เมรินทกาล พัฒนทรัพย์พิศาล (2560, บทคัดย่อ) ที่ทำการวิจัยเรื่อง ปัจจัยการบริหารที่ส่งผลต่อประสิทธิผลของโรงเรียนสังกัดสำนักงานเขตพื้นที่การศึกษามัธยมศึกษาสกลนคร เขต 23 พบว่า ปัจจัยการบริหารของโรงเรียน ตามความคิดเห็นของผู้บริหารและครูผู้สอน โดยรวม มีความแตกต่างกันอย่างมีนัยสำคัญทางสถิติที่ระดับ .01 โดยผู้บริหารมีความคิดเห็นเกี่ยวกับปัจจัยทางการบริหารมากกว่าครูผู้สอน

 3.2 ปัจจัยการบริหารในโรงเรียนสังกัดสำนักงานเขตพื้นที่การศึกษามัธยมศึกษาสกลนคร ตามความคิดเห็นของตามความคิดเห็นของผู้บริหารสถานศึกษา ครูผู้สอนที่รับผิดชอบงานกิจการนักเรียน และครูผู้สอนที่ไม่ได้รับผิดชอบงานกิจการนักเรียน จำแนกตามขนาดของโรงเรียน โดยรวม ปัจจัยการบริหารในโรงเรียนโดยรวมไม่แตกต่างกัน เมื่อพิจารณาเป็นรายด้าน พบว่า ทุกด้านไม่แตกต่างกัน ซึ่งไม่เป็นไปตามสมมติฐานที่ตั้งไว้ ทั้งนี้อาจเป็นเพราะว่า โรงเรียนในสังกัดสำนักงานเขตพื้นที่การศึกษามัธยมศึกษาสกลนครทุกโรงเรียน ต่างมุ่งพัฒนาโรงเรียนให้มีคุณภาพตามมาตรฐานที่สำนักงานคณะกรรมการการศึกษาขั้นพื้นฐานกำหนดจึงมีการส่งเสริม สนับสนุน และพัฒนาปัจจัยการบริหารในด้านต่าง ๆ ตามบริบทของแต่ละโรงเรียน มีการจัดโครงสร้างองค์การที่ชัดเจน มีบรรยากาศและวัฒนธรรมที่เอื้อต่อการการทำงาน ผู้บริหารสถานศึกษาใช้ภาวะผู้นำในการบริหารจัดการสิ่งต่าง ๆ มีการจูงใจ โน้มน้าวใจบุคลากรในโรงเรียนให้ปฏิบัติงานโดยมุ่งผลสำเร็จของงาน ส่งเสริมให้บุคลากรที่มีอยู่ในโรงเรียนทำการพัฒนาตนเองเต็มความรู้ ความสามารถ และความสนใจ จัดสรรงบประมาณอย่างเหมาะสม จัดหาทรัพยากร สื่อเทคโนโลยีสารสนเทศต่าง ๆ เพื่อสนับสนุนการดำเนินงานต่าง ๆ ของโรงเรียนที่ตนดูแลให้ดำเนินการได้เต็มประสิทธิภาพ ในการพิจารณาหาผลการวิจัยที่มีความสอดคล้องกับผลการวิจัยของผู้วิจัย พบว่า มีผลการวิจัยในโรงเรียนระดับประถมศึกษา ที่สอดคล้องกับผลการวิจัยของผู้วิจัย คือ ผลการวิจัยของ นิษฐ์อติกานต์ ดาราพันธ์ (2560, บทคัดย่อ) ที่ทำการวิจัยเรื่อง ปัจจัยทางการบริหาร และองค์การแห่งการเรียนรู้ ที่ส่งผลต่อประสิทธิผลของโรงเรียน ในสังกัดสำนักงานเขตพื้นที่การศึกษาประถมศึกษามุกดาหาร พบว่า ปัจจัยทางการบริหาร ตามความคิดเห็นของผู้บริหารสถานศึกษาและครูผู้สอนที่ปฏิบัติงานในโรงเรียนที่มีขนาดต่างกัน โดยรวมในแต่ละด้านไม่แตกต่างกัน

4. ประสิทธิผลการดำเนินงานกิจการนักเรียนในโรงเรียนสังกัดสำนักงานเขตพื้นที่การศึกษามัธยมศึกษาสกลนคร ตามความคิดเห็นของผู้บริหารสถานศึกษา ครูผู้สอนที่รับผิดชอบงานกิจการนักเรียน และครูผู้สอนที่ไม่ได้รับผิดชอบงานกิจการนักเรียน จำแนกตามสถานภาพการดำรงตำแหน่ง และขนาดของโรงเรียน พบว่า

 4.1 ประสิทธิผลการดำเนินงานกิจการนักเรียนในโรงเรียนสังกัดสำนักงานเขตพื้นที่การศึกษามัธยมศึกษาสกลนคร ตามความคิดเห็นของผู้บริหารสถานศึกษา ครูผู้สอนที่รับผิดชอบงานกิจการนักเรียน และครูผู้สอน

ที่ไม่ได้รับผิดชอบงานกิจการนักเรียน จำแนกตามสถานภาพการดำรงตำแหน่ง โดยรวม แตกต่างกันอย่างมีนัยสำคัญ

ทางสถิติที่ระดับ .01 เป็นไปตามสมมติฐานที่ตั้งไว้ เมื่อพิจารณาเป็นรายด้าน พบว่า แตกต่างกันอย่างมีนัยสำคัญทางสถิติที่ระดับ .01 จำนวน 3 ด้าน ได้แก่ ด้านการวางแผนงานกิจการนักเรียน ด้านการบริหารงานกิจการนักเรียน และด้านการส่งเสริมพัฒนาให้นักเรียนมีวินัย คุณธรรม จริยธรรม แตกต่างกันอย่างมีนัยสำคัญทางสถิติที่ระดับ .05 จำนวน 1 ด้าน ได้แก่ ด้านการประเมินผลการดำเนินงานกิจการนักเรียน โดยผู้บริหารสถานศึกษามีความคิดเห็นเกี่ยวกับประสิทธิผลการดำเนินงานกิจการนักเรียนในโรงเรียนทั้งโดยรวมและรายด้านมากกว่าครูผู้สอนที่ไม่ได้รับผิดชอบงานกิจการนักเรียน

ทั้งนี้อาจเป็นเพราะว่า ผู้บริหารสถานศึกษามีหน้าที่ในการดูแล กำกับ ติดตาม การปฏิบัติงานต่าง ๆ ในโรงเรียน จึงทำให้ผู้บริหารสถานศึกษาได้รับทราบถึงประสิทธิผลของการดำเนินงานต่าง ๆ รวมถึงงานกิจการนักเรียน ส่วนครูผู้สอนที่ไม่ได้รับผิดชอบงานกิจการนักเรียนจะรับทราบถึงประสิทธิผลของการดำเนินงานกิจการนักเรียนในส่วนที่เป็นเชิงประจักษ์เท่านั้น จึงมีความคิดเห็นเกี่ยวกับประสิทธิผลงานกิจการนักเรียนของโรงเรียนแตกต่างกัน สอดคล้องกับผลการวิจัยของ นีรนุช ชัยบิน (2561, บทคัดย่อ) ที่ทำการวิจัยเรื่อง ปัจจัยทางการบริหารที่ส่งผลต่อประสิทธิผลการดำเนินงานกิจกรรมส่งเสริมและสนับสนุนประชาธิปไตยในโรงเรียน สังกัดสำนักงานเขตพื้นที่การศึกษามัธยมศึกษา เขต 20 พบว่า ประสิทธิผลการส่งเสริมและสนับสนุนประชาธิปไตยในโรงเรียนจำแนกตามสถานภาพ โดยรวมแตกต่างกัน

อย่างมีนัยสำคัญทางสถิติที่ระดับ .01 โดยผู้บริหารสถานศึกษามีความคิดเห็นมากกว่าครูผู้สอน

 4.2 ประสิทธิผลการดำเนินงานกิจการนักเรียนในโรงเรียนสังกัดสำนักงานเขตพื้นที่การศึกษามัธยมศึกษาสกลนคร ตามความคิดเห็นของผู้บริหารสถานศึกษา ครูผู้สอนที่รับผิดชอบงานกิจการนักเรียน และครูผู้สอนที่ไม่ได้รับผิดชอบงานกิจการนักเรียน จำแนกตามขนาดของโรงเรียน โดยรวม แตกต่างกันอย่างมีนัยสำคัญทางสถิติที่ระดับ .01 เป็นไปตามสมมติฐานที่ตั้งไว้ เมื่อพิจารณาเป็นรายด้าน พบว่า แตกต่างกันอย่างมีนัยสำคัญทางสถิติที่ระดับ .01 จำนวน 2 ด้าน ได้แก่ ด้านการวางแผนงานกิจการนักเรียน และด้านการดำเนินงานระบบดูแลช่วยเหลือนักเรียน แตกต่างกันอย่างมีนัยสำคัญทางสถิติที่ระดับ .05 จำนวน 2 ด้าน ได้แก่ ด้านการบริหารงานกิจการนักเรียน และด้านการส่งเสริมพัฒนาให้นักเรียนมีวินัย คุณธรรม จริยธรรม โดยผู้บริหารสถานศึกษา ครูผู้สอนที่รับผิดชอบงานกิจการนักเรียน และครูผู้สอนที่ไม่ได้รับผิดชอบงานกิจการนักเรียน ในโรงเรียนขนาดกลางมีความคิดเห็นมากกว่าผู้บริหารสถานศึกษา ครูผู้สอนที่รับผิดชอบงานกิจการนักเรียน และครูผู้สอนที่ไม่ได้รับผิดชอบงานกิจการนักเรียน ในโรงเรียนขนาดเล็ก

ทั้งนี้อาจเป็นเพราะว่า โรงเรียนขนาดเล็กมีบุคลากรจำนวนน้อย ทำให้มีภาระงานมากเกินไป ทำให้การปฏิบัติงานนั้นหนักและเหนื่อยกว่าโรงเรียนขนาดกลาง สอดคล้องกับผลการวิจัยของ ทัชชกร งามเลิศ, พระมหาสุพจน์ สุเมโธ และพระครูพิจิตรศุภการ (2563, หน้า 277-293) ที่ทำการวิจัยเรื่อง ประสิทธิผลการดำเนินงานตามระบบดูแลช่วยเหลือนักเรียนแบบมีส่วนร่วมของโรงเรียนสังกัดสำนักงานเขตพื้นที่การศึกษามัธยมศึกษาเขต 12 พบว่า ประสิทธิผลการดำเนินงานตามระบบดูแลช่วยเหลือนักเรียนแบบมีส่วนร่วมของโรงเรียนสังกัดสำนักงานเขตพื้นที่การศึกษามัธยมศึกษาเขต 12 จำแนกตามขนาดของโรงเรียน โดยภาพรวมและรายด้านแตกต่างกันอย่างมีนัยสำคัญทางสถิติที่ .05

 5. ปัจจัยการบริหารในโรงเรียน และประสิทธิผลการดำเนินงานกิจการนักเรียนในโรงเรียนสังกัดสำนักงานเขตพื้นที่การศึกษามัธยมศึกษาสกลนคร มีความสัมพันธ์กันทางบวก อยู่ในระดับสูง อย่างมีนัยสำคัญทางสถิติที่ระดับ .01

โดยมีค่าสัมประสิทธิ์สหสัมพันธ์ .788 ส่วนปัจจัยการบริหารในโรงเรียน ทั้ง 7 ด้าน และประสิทธิผลการดำเนินงานกิจการนักเรียนในโรงเรียนทั้ง 6 ด้าน มีความสัมพันธ์กันทางบวก อย่างมีนัยสำคัญทางสถิติที่ระดับ .01 เป็นไปตามสมมติฐานที่ตั้งไว้ ทั้งนี้อาจเป็นเพราะว่า ปัจจัยการบริหารทั้ง 7 ด้าน มีส่วนสำคัญในการดำเนินงานกิจการนักเรียนให้เกิดประสิทธิผลตามเกณฑ์มาตรฐานการปฏิบัติงานกิจการนักเรียน และตามเป้าหมายของโรงเรียน สอดคล้องกับผลการวิจัยของ อนุพงศ์ จูงใจ และวัชรภัทร เตชะวัฒนศิริดำรง (2563, หน้า 327–339) ที่ทำการวิจัยเรื่อง ปัจจัยสัมพันธ์ที่ส่งผลต่อประสิทธิผลการดำเนินงานกิจการนักเรียนของโรงเรียนมัธยมศึกษา สังกัดสำนักงานเขตพื้นที่การศึกษามัธยมศึกษา เขต 3 ในจังหวัดพระนครศรีอยุธยา พบว่า ปัจจัยที่สัมพันธ์กับการดำเนินงานกิจการนักเรียน ได้แก่ ด้านปัจจัยส่วนบุคคล

ด้านปัจจัยการบริหารสถานศึกษา และด้านปัจจัยแนวทางการปฏิบัติ มีอิทธิพลเชิงบวกต่อประสิทธิผลการดำเนินงานกิจการนักเรียนของโรงเรียนมัธยมศึกษา สังกัดสำนักงานเขตพื้นที่การศึกษามัธยมศึกษา เขต 3 ในจังหวัดพระนครศรีอยุธยา

 6. ปัจจัยการบริหารในโรงเรียนสังกัดสำนักงานเขตพื้นที่การศึกษามัธยมศึกษาสกลนคร ที่สามารถพยากรณ์ประสิทธิผลการดำเนินงานกิจการนักเรียนในโรงเรียนสังกัดสำนักงานเขตพื้นที่การศึกษามัธยมศึกษาสกลนครได้ มีจำนวน 4 ด้าน ได้แก่ ด้านงบประมาณ (X7) ด้านโครงสร้างการบริหารงานกิจการนักเรียน (X3) ด้านภาวะผู้นำของผู้บริหาร (X1) และด้านบุคลากร (X6) อย่างมีนัยสำคัญทางสถิติที่ระดับ .01 ซึ่งปัจจัยการบริหารทั้ง 4 ด้านนี้สามารถร่วมกันพยากรณ์ประสิทธิผลการดำเนินงานกิจการนักเรียนในโรงเรียนสังกัดสำนักงานเขตพื้นที่การศึกษามัธยมศึกษาสกลนคร ได้ร้อยละ 63.40 และมีความคลาดเคลื่อนมาตรฐานของการพยากรณ์ เท่ากับ ±0.34826 เป็นไปตามสมมติฐานที่ตั้งไว้ ทั้งนี้อาจเป็นเพราะว่า งบประมาณเป็นส่วนสำคัญที่ใช้ในการดำเนินงานกิจการนักเรียนในโรงเรียน เพราะการดำเนินงานทุกอย่างต้องอาศัยงบประมาณ ในการดำเนินงานกิจการนักเรียนจำเป็นต้องมีการจัดโครงสร้างการบริหารงานกิจการนักเรียนที่มีการกำหนดการจัดสายงานการบังคับบัญชา กำหนดบทบาทหน้าที่ กำหนดตัวบุคคลตามความเหมาะสมของงาน กระจายอำนาจ เพื่อให้บรรลุเป้าหมายของงาน นอกจากนี้ผู้บริหารสถานศึกษาที่จะบริหารงานกิจการนักเรียนของโรงเรียนให้เกิดประสิทธิผลได้นั้นจำเป็นต้องมีภาวะผู้นำที่ดี ประกอบด้วย มีคุณธรรม จริยธรรม มีความซื่อสัตย์ สุจริต มีความคิดริเริ่มสร้างสรรค์ มีความเชื่อมั่นในตนเอง มีวุฒิภาวะทางอารมณ์สูง จิตใจมั่นคง หนักแน่น มีความอดทน อดกลั้น และมุ่งมั่นอุทิศตนเพื่อประโยชน์ต่อส่วนรวม และบุคลากรก็เป็นทรัพยากรที่มีคุณค่าและสำคัญยิ่ง มีสติปัญญาที่สามารถใช้ทรัพยากรอื่น ๆ ได้แก่ เงิน วัสดุอุปกรณ์ เครื่องจักร และกระบวนการจัดการในการทำงานให้ได้ผลงานมีประสิทธิภาพและประสิทธิผล สอดคล้องกับผลการวิจัยของ นีรนุช ชัยบิน (2561, บทคัดย่อ) ที่ทำการวิจัยเรื่อง ปัจจัยทางการบริหารที่ส่งผลต่อประสิทธิผลการดำเนินงานกิจกรรมส่งเสริมและสนับสนุนประชาธิปไตยในโรงเรียน สังกัดสำนักงานเขตพื้นที่การศึกษามัธยมศึกษา เขต 20 พบว่า ปัจจัยทางการบริหารจำนวน 3 ปัจจัยปัจจัยที่สามารถพยากรณ์ประสิทธิผลการดำเนินงานกิจกรรมส่งเสริมและสนับสนุนประชาธิปไตยในโรงเรียนได้อย่างมีนัยสำคัญทางสถิติที่ระดับ .01 ได้แก่

ด้านวัฒนธรรมองค์การ ด้านเทคโนโลยีสารสนเทศ และได้อย่างมีนัยสำคัญทางสถิติที่ระดับ .05 คือ ด้านภาวะผู้นำโดยมีอำนาจพยากรณ์ร้อยละ 60.40 และมีความคลาดเคลื่อนมาตรฐานของการพยากรณ์ ±0.28463

**8. ข้อเสนอแนะจากการวิจัย**

 1. ข้อเสนอแนะสำหรับการนำผลการวิจัยไปใช้

 1.1 จากผลการวิจัย พบว่า ปัจจัยการบริหารในโรงเรียนสังกัดสำนักงานเขตพื้นที่การศึกษามัธยมศึกษาสกลนคร โดยรวมและรายด้านอยู่ในระดับมาก ดังนั้นสำนักงานเขตพื้นที่การศึกษามัธยมศึกษาสกลนคร

ที่รับผิดชอบ และโรงเรียนในสังกัดสำนักงานเขตพื้นที่การศึกษามัธยมศึกษาสกลนครต้องหาแนวทางในการพัฒนาปัจจัยการบริหารในโรงเรียนให้อยู่ในระดับมากที่สุด

 1.2 จากผลการวิจัย พบว่า ประสิทธิผลการดำเนินงานกิจการนักเรียนในโรงเรียนสังกัดสำนักงานเขตพื้นที่การศึกษามัธยมศึกษาสกลนคร โดยรวมและรายด้านอยู่ในระดับมาก ดังนั้นสำนักงานเขตพื้นที่การศึกษามัธยมศึกษาสกลนครที่รับผิดชอบ และโรงเรียนในสังกัดสำนักงานเขตพื้นที่การศึกษามัธยมศึกษาสกลนครต้องหาแนวทางในการพัฒนาการดำเนินงานกิจการนักเรียนในโรงเรียนทั้งโดยรวมและรายด้านให้อยู่ในระดับมากที่สุด

 1.3 จากผลการวิจัย ปัจจัยการบริหารในโรงเรียนสังกัดสำนักงานเขตพื้นที่การศึกษามัธยมศึกษาสกลนคร ที่สามารถพยากรณ์ประสิทธิผลการดำเนินงานกิจการนักเรียนในโรงเรียนสังกัดสำนักงานเขตพื้นที่การศึกษามัธยมศึกษาสกลนครได้ มีจำนวน 4 ด้าน ได้แก่ ด้านงบประมาณ ด้านโครงสร้างการบริหารงานกิจการนักเรียน ด้านภาวะผู้นำของผู้บริหาร และด้านบุคลากร ดังนั้นผู้บริหารโรงเรียนในสังกัดสำนักงานเขตพื้นที่การศึกษามัธยมศึกษาสกลนคร ควรให้ความสำคัญต่อปัจจัยการบริหารในโรงเรียนด้านดังกล่าว โดยสนับสนุน ส่งเสริมปัจจัยทางการบริหารด้านดังกล่าว เพื่อให้เกิดการพัฒนาต่อไป

 2. ข้อเสนอแนะเพื่อการวิจัยครั้งต่อไป

 ควรมีการนำปัจจัยการบริหารที่ส่งผลต่อประสิทธิผลการดำเนินงานกิจการนักเรียนในโรงเรียนสังกัดสำนักงานเขตพื้นที่การศึกษามัธยมศึกษาสกลนครมาพัฒนาเป็นรูปแบบการดำเนินงานกิจการนักเรียนให้มีประสิทธิภาพโดยใช้กระบวนการวิจัยและพัฒนา (Research and Development) เพื่อให้การดำเนินงานกิจการนักเรียนเป็นไปตามมาตรฐานการปฏิบัติงานที่สำนักงานคณะกรรมการการศึกษาขั้นพื้นฐานกำหนด

**9. เอกสารอ้างอิง**

ทัชชกร งามเลิศ, พระมหาสุพจน์ สุเมโธ และพระครูพิจิตรศุภการ. (2563). ประสิทธิผลการดำเนินงานตามระบบดูแลช่วยเหลือนักเรียนแบบมีส่วนร่วมของโรงเรียน สังกัดสำนักงานเขตพื้นที่การศึกษามัธยมศึกษา เขต 12. *วารสาร มจร อุบลปริทรรศน์*, 5(2), 277–293.

นิษฐ์อติกานต์ ดาราพันธ์. (2560). *ปัจจัยทางการบริหาร และองค์การแห่งการเรียนรู้ ที่ส่งผลต่อประสิทธิผลของโรงเรียน ในสังกัดสำนักงานเขตพื้นที่การศึกษาประถมศึกษามุกดาหาร.* วิทยานิพนธ์ ค.ม. สกลนคร: มหาวิทยาลัยราชภัฏสกลนคร.

นีรนุช ชัยบิน. (2561). *ปัจจัยทางการบริหารที่ส่งผลต่อประสิทธิผลการดำเนินงานกิจกรรมส่งเสริมและสนับสนุนประชาธิปไตยในโรงเรียน สังกัดสำนักงานเขตพื้นที่การศึกษามัธยมศึกษา เขต 20.* วิทยานิพนธ์ ค.ม. สกลนคร: มหาวิทยาลัย ราชภัฏสกลนคร.

บุญชม ศรีสะอาด. (2556). *การวิจัยเบื้องต้น.* (พิมพ์ครั้งที 9). กรุงเทพฯ : สุวีริยาสาส์น.

ประยงค์ ศรีโทมี. (2561). *ปัจจัยทางการบริหารที่ส่งผลต่อประสิทธิผลการจัดการศึกษาของโรงเรียน ในสังกัดสำนักงานเขตพื้นที่การศึกษามัธยมศึกษา เขต 20*. วิทยานิพนธ์ ค.ม. สกลนคร: มหาวิทยาลัยราชภัฏสกลนคร.

เมรินทกาล พัฒนทรัพย์พิศาล. (2560). *ปัจจัยการบริหารที่ส่งผลต่อประสิทธิผลของโรงเรียนสังกัดสำนักงานเขตพื้นที่การศึกษามัธยมศึกษาสกลนคร เขต 23*. วิทยานิพนธ์ ค.ม. สกลนคร: มหาวิทยาลัยราชภัฏสกลนคร.

สำนักงานคณะกรรมการการศึกษาขั้นพื้นฐาน, สำนักบริหารงานการมัธยมศึกษาตอนปลาย. (2562). *มาตรฐานการปฏิบัติงานโรงเรียนมัธยมศึกษา พ.ศ. 2560 (ปรับปรุง พ.ศ. 2562).* ม.ป.ท.

อนุพงศ์ จูงใจ และวัชรภัทร เตชะวัฒนศิริดำรง. (2563). ปัจจัยสัมพันธ์ที่ส่งผลต่อประสิทธิผลการดำเนินงานกิจการนักเรียนของโรงเรียนมัธยมศึกษา สังกัดสำนักงานเขตพื้นที่การศึกษามัธยมศึกษา เขต 3 ในจังหวัดพระนครศรีอยุธยา*.* *วารสารมหาจุฬานาครทรรศน์*, 7(10), 327–339.

Engel bride, E. P. and T. Goodale. (2007). *Survey on student affairs: Findings and implications.* Philadelphia, PA. : Presented at the meeting of the National Association of Student Personnel Administrators.